b"\n_START_ARTICLE_\nJohannes von Diest\n_START_PARAGRAPH_\nJohannes von Diest (surnud 21. septembril 1259 Essenis) oli aastatel 1251\xe2\x80\x931254 Samlandi piiskop (Johannes I) ja 1254\xe2\x80\x931259 L\xc3\xbcbecki piiskop (Johannes II)._NEWLINE_Johannes von Diest p\xc3\xa4rines Brabandist Liege'i di\xc3\xb6tseesist, ta kuulus frantsisklaste ordusse. 1249. aastast jutlustas ta paavst Innocentius IV \xc3\xbclesandel ristis\xc3\xb5da keiser Friedrich II ja tema poja Konrad IV vastu. Alates 1251. aasta algusest oli Diest Hollandi krahvi ning Saksa vastukuninga Willemi kaplan ja n\xc3\xb5unik ning t\xc3\xa4nu tema soosingule sai Diestist samal aastal Samlandi piiskop; seda vastu Preisi-, Liivi- ja Eestimaa peapiiskopi (hiljem Riia peapiiskop) Albert Suerbeeri soovi, kes oli Samlandi piiskopiks nimetanud Thetwardi. 1252. aastaks suutis Diest end Samlandi piiskopina l\xc3\xb5plikult kehtestada._NEWLINE_Kuna Samlandi piiskopkonna ala oli toona Saksa Ordu poolt veel vallutamata, siis ei viibinud Diest tegelikult mitte kunagi Preisimaal ning ta tegutses selle asemel Utrechti piiskopi kohuset\xc3\xa4itjana; 1258\xe2\x80\x931259 oli ta sarnaselt Trieri peapiiskopi kohuset\xc3\xa4itja vaimulikes asjades (sisuliselt tema vikaarpiiskop)._NEWLINE_T\xc3\xa4nu Hollandi krahvist Saksa kuninga ja paavsti soosingule sai Diest 1254. aastal ka L\xc3\xbcbecki piiskopiks, sundides Albert Suerbeeri sellest kohast loobuma. Ta viibis sageli aga L\xc3\xbcbeckist eemal, kuna t\xc3\xa4itis nii Willem II kui ka hiljem Saksa kuningaks valitud Cornwalli Richardi nimel diplomaatilisi \xc3\xbclesandeid. 1258. aastal vandus ta Richardile riigiv\xc3\xbcrstina truudust. T\xc3\xa4nu v\xc3\xb5imsatele toetajatele \xc3\xb5nnestus Diestil L\xc3\xbcbecki piiskopiv\xc3\xb5imu oluliselt tugevdada. Ta s\xc3\xb5lmis lepituse Holsteini krahviga ning saavutas piiskopi ilmalike valduste (stifti) s\xc3\xb5ltumatuse temast. 1257. aastal andis ta oma residentsile Eutinile ka L\xc3\xbcbecki linna\xc3\xb5iguse._NEWLINE_Johannes von Diest suri 1259. aastal Essenis, ta maeti Neussi."